༄༅།  ། བསམ་གཏན་ཤེས་རབ་ཀྱི་དྲིས་ལན་བཞུགས།  །  ༄༅།  ། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ།  ། མཁྱེན་པའི་དཀྱིལ་འཁོར་ལེགས་བཤད་འོད་ཟེར་ཅན།  ། ཆོས་རྗེ་ཆོས་ཀྱི་ཉི་མ་ལ་བཏུད་དེ༑ ༑ གང་གིས་དྲི་བ་བྱས་པ་དེ་ཡི་ལན།  ། མདོ་ཙམ་བཤད་པ་འདི་ལ་གུས་པས་ཉོན༑ ༑ ཐེག་པ་གསུམ་དང་སྡེ་སྣོད་གསུམ་རྣམ་པར་ཐར་པའི་སྒོ་གསུམ་དུ་བསྡུས་ཏེ་ཉམས་སུ་ལེན་པའི་ཚུལ་ཇི་ལྟར་ལགས་ཞེས་ཟེར་བ་ལ།  ཐོག་མར་ཐེག་པ་གསུམ་ངོས་གཟུང་ན་ཐུན་མོང་དུ་གྲགས་པ་དང་།  ཐུན་མོང་མ་ཡིན་པར་གྲགས་པ་གཉིས་ཡོད།  ཐུན་མོང་དུ་གྲགས་པ།  ཉན་ཐོས་ཀྱི་ཐེག་པ་དང་།  རང་སངས་རྒྱས་ཀྱི་ཐེག་པ་དང་།  ཐེག་པ་ཆེན་པོའོ།  ། ཐུན་མོང་མ་ཡིན་པ་ལ་གྲགས་པ་ནི།  ཐེག་པ་ཆུང་ངུ།  ཐེག་པ་ཆེན་པོ།  རྡོ་རྗེ་ཐེག་པ་གསུམ་ཡིན།  སྡེ་སྣོད་གསུམ་ནི།  འདུལ་བ།  མདོ་སྡེ།  མངོན་པ་གསུམ་ཡིན།  དེ་ལ་འདིའི་སྐབས་སུ་བབ་པ།  ཐུན་མོང་མ་ཡིན་པའི་ཐེག་པ་གསུམ་ཅིག་ཅར་ཉམས་སུ་ལེན་པའི་ཚུལ་ནི།  སྤྱྀར་སྡིག་ཏོ་མི་དགེ་བའི་ཕྱོགས་ཙམ་ལ་ལྡོག་པ་ཐེག་པ་ཆུང་ངུའི་ཉམས་ལེན་ཐམས་ཅད་འདུ་བ་ཡིན་ལ།  གཞན་གྱི་དོན་གཙོ་བོར་གྱུར་པས་དགེ་བའི་རྩ་བ་ཐམས་ཅད་བསྒྲུབ་པ་ལ་ནན་ཏན་དུ་བྱེད་པ་ཐེག་པ་ཆེན་པོའི་ཉམས་ལེན་ཐམས་ཅད་འདུ་ཞིང་རང་གི་ལུས་ངག་ཡིད་གསུམ་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་རྡོ་རྗེའི་དམ་ཚིག་ཏུ་བྱིན་གྱིས་རློབ་པ་ལ་ནན་ཏན་དུ་བྱེད་པར་རྡོ་རྗེ་ཐེག་པའི་ཉམས་ལེན་ཐམས་ཅད་འདུ་བས།  ཏིང་ངེ་འཛིན་རེ་རེའམ།  ཆོ་ག་རེ་རེ་ལའང་༑  གསུམ་ལྡན་དུ་ཉམས་སུ་བླངས་པས་ཐེག་པ་གསུམ་ཅིག་ཅར་ཉམས་སུ་བླང་བར་འགྱུར་བ་ཡིན།  སྡེ་སྣོད་གསུམ་ཅིག་ཅར་ཉམས་སུ་ལེན་པའི་ཚུལ་ཡང་དེ་ཉིད་དུ་འདུ་མོད་ཀྱི།  འོན་ཀྱང་འདིར་དམིགས་ཀྱིས་བསལ་བ་ཅུང་ཟད་ལོགས་སུ་བརྗོད་ན།  ཚུལ་ཁྲིམས་ཀྱི་ཚོགས་ཀྱིས་ལུས་བསྡམས་ནས་ཉོན་མོངས་པའི་ཀུན་ནས་སྡང་བ་མངོན་དུ་རྒྱུ་འདུལ་བ་ནི།  འདུལ་བ་ཉམས་སུ་ལེན་པའི་ཚུལ་ཡིན་ཞིང་།  བསྒོམ་པར་བྱ་བ་དང་།  ཉམས་སུ་བླང་བར་བྱ་བའི་གདམས་པ་དང་།  རྗེས་སུ་གདམས་པའི་ཚིག་ཐོས་པས་དེ་གཞན་ལ་སྟོན་པའི་ངག་ཡོངས་སུ་དག་ཅིང་༑  དོན་སེམས་ལ་ངེས་པས།  མཐའ་གཞན་དུ་རྟོག་པ་དང་།  ཐེ་ཚོམ་དང་བྲལ་བའི་ཚུལ་ནན་ཏན་དུ་བྱེད་པ།  མངོན་པ་ཉམས་སུ་ལེན་པའི་ཚུལ་ཡིན་ལ།  དེ་ལྟར་ངེས་པའི་ཕྱི་ནང་གི་དམིགས་པ་ལ་ཡིད་རྩེ་གཅིག་ཏུ་མཉམ་པར་བཞག་པས་ཞི་གནས་བསྐྱེད་དེ།  ཏིང་ངེ་འཛིན་གྱི་ཚོགས་ཀྱིས་ཡིད་ཡོངས་སུ་དག་པར་བྱེད་པ་ལ་ནན་ཏན་དུ་བྱེད་པ་ནི།  མདོ་སྡེ་ཉམས་སུ་ལེན་པའི་ཚུལ་ཡིན་ནོ།  ། དེ་དག་རྣམ་པར་ཐར་པའི་སྒོ་གསུམ་དུ་བསྡུས་ཏེ་ཉམས་སུ་ལེན་པའི་ཚུལ་ནི།  གོང་དུ་བསྟན་པའི་དམིགས་པའི་ཆོས་ཐམས་ཅད་དང་།  གཞི་ཕུང་པོ་ཁམས་དང་།  སྐྱེ་མཆེད་བདེན་པས་སྟོང་པར་ཤེས་པ་རྣམ་པར་ཐར་པའི་སྒོ་སྟོང་པ་ཉིད་དང་།  བསྒོམ་པ་དང་།  ལམ་ལ་མཚན་མར་མི་ལྟ་བ།  རྣམ་པར་ཐར་པའི་སྒོ་མཚན་མ་མེད་པ་དང་།  ཉམས་སུ་མྱོང་བ་དང་།  འབྲས་བུ་ངོ་བོ་ཉིད་མེད་པར་ཤེས་པས་སྨོན་པར་མི་བྱེད་པ་རྣམ་པར་ཐར་པའི་སྒོ་སྨོན་པ་མེད་པ་སྟེ།  དགེ་བའི་ཆོས་ཐམས་ཅད།  དེ་ལྟར་ཉམས་སུ་ལེན་པ་ནི།  རྣམ་པར་ཐར་པའི་སྒོ་གསུམ་གྱིས་བསྡུས་ཏེ་ཉམས་སུ་ལེན་པ་ཡིན་ནོ།  ། ཐེག་པ་གསུམ་དང་སྡེ་སྣོད་གསུམ།  ། རྣམ་པར་ཐར་པའི་སྒོ་གསུམ་མོ།  ། བསྡུས་ནས་ཉམས་སུ་ལེན་པའི་ཚུལ།  ། འདི་ལ་ཁྱེད་ཡིད་དགའ་བར་གྱིས།  ། ཆོས་ཚུལ་འདི་ལ་རབ་འདུན་པ།  ། བསམ་གཏན་ཤེས་རབ་ཀྱིས་བསྐུལ་ནས།  ། དགེ་སློང་འཕགས་པ་ཞེས་བྱས་སྦྱར།  ། དགེ་དེས་འགྲོ་ཀུན་བདེ་ལེགས་ཤོག། མེ་མོ་ཡོས་བུའི་ལོ་སྨིན་དྲུག་གི་ཟླ་བའི་ཚེས་བཅོ་ལྔའི་ཉིན་པར་འདམ་དུ་བྲིས་པའོ། །  ། །